Diari Oficial de la Generalitat Valenciana


Sumari del DOGV 5931, del 13-01-2009 (2009/68)

RESOLUCIÓ de 22 de desembre de 2008, del conseller de Medi Ambient, Aigua, Urbanisme i Habitatge, per la qual es concedeix una pròrroga de vigència del Pla general transitori de Dénia.
----------------------------------------------------------------------------------------------------------------------------------------------------------------------------------------

### Dades del document

Número de DOGV
:   5931

Data del DOGV
:   13-01-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/68


Data del document
:   22-12-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Anàlisi jurídica

 Descriptors 

:   * Dénia
    * reglamentació urbanística
    * pla d'urbanisme
    * administració local

RESOLUCIÓ de 22 de desembre de 2008, del conseller de Medi Ambient, Aigua, Urbanisme i Habitatge, per la qual es concedeix una pròrroga de vigència del Pla general transitori de Dénia. [2009/68]  
Vist l'expedient relatiu a la sol·licitud de segona pròrroga del termini de vigència del Pla general transitori per al municipi de Dénia (Alacant), i de conformitat amb els següents  
Antecedents de fet  
Primer. El conseller de Territori i Habitatge, mitjançant una resolució de data 27 de desembre de 2005, va aprovar definitivament el Pla general transitori del municipi de Dénia.  
L'esmentada resolució va ser publicada en el Butlletí Oficial de la Província d'Alacant, núm. 10-1, de data 13 de gener de 2006 i ressenyada en el Diari Oficial de la Generalitat Valenciana núm. 5183, de data 24 de gener de 2006.   
Segon. Mitjançant una resolució de data 13 de març de 2007, el conseller de Territori i Habitatge va aprovar la correcció d'errades del Pla general transitori de Dénia i va ordenar la publicació del Text refós del pla general transitori de Dénia, i s'hi van incorporar les correccions d'errades, com també els recursos estimats.  
L'esmentada resolució va ser publicada en el Butlletí Oficial de la Província d'Alacant, núm. 88, de data 2 de maig de 2007 i ressenyada en el Diari Oficial de la Comunitat Valenciana núm. 5511, de data 14 de maig de 2007.  
Tercer. En data 7 de gener de 2008, el conseller de Medi Ambient, Aigua, Urbanisme i Habitatge va dictar una resolució acordant concedir una pròrroga d'un any en el termini de vigència del Pla general transitori del municipi de Dénia. De la mateixa manera, en la mateixa resolució, es va requerir l'Ajuntament de Dénia perquè en el termini d'un any, comptador des de la publicació de la resolució, realitzara les actuacions pertinents per a aprovar definitivament el nou Pla general de Dénia; i es va advertir l'Ajuntament sobre el fet que qualsevol modificació del Pla general transitori, ja fóra d'ordenació estructural o detallada, havia de ser aprovada definitivament per la Conselleria de Medi Ambient, Aigua, Urbanisme i Habitatge.   
L'esmentada resolució va ser publicada en el Butlletí Oficial de la Província d'Alacant, núm. 13, de data 18 de gener de 2008 i en el Diari Oficial de la Comunitat Valenciana núm. 5680, de data 15 de gener de 2008.  
Quart. L'Ajuntament de Dénia ha presentat davant de la Conselleria, amb registre d'entrada de data 24 de novembre de 2008, certificat de l'acord de l'Ajuntament en Ple, celebrat en sessió extraordinària i urgent en data 17 de novembre de 2008, pel qual se sol·licita de la Conselleria de Medi Ambient, Aigua, Urbanisme i Habitatge la tramitació de l'ampliació de termini de vigència actual del Pla general transitori de Dénia pel temps màxim previst, i s'acompanya un calendari d'actuacions.  
Fonaments de dret  
Primer. L'article 49 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener, estableix que «L'Administració, excepte precepte en contra, pot concedir d'ofici o a petició dels interessats, una ampliació dels terminis establits que no excedisca de la meitat d'aquests, si les circumstàncies ho aconsellen i amb això no es perjudiquen drets de tercer. L'acord d'ampliació ha de ser notificat a les persones interessades.»  
Segon. L'Ajuntament de Dénia, en l'àmbit de la col·laboració interadministrativa entre municipi i Generalitat, formula sol·licitud d'ampliació de vigència de l'actual Pla general transitori pel major temps possible; amb l'objecte de garantir la seguretat jurídica en el desenvolupament urbanístic del municipi de Dénia fins que se supere la fase de concert previ i s'aprove definitivament el Pla general. Amb aquest fi incorpora, en el referit acord municipal, un cronograma de tràmits i actuacions que transcorren des de la fase prèvia o de preparació fins a la superació del concert previ; la qual es fixa per a juliol de 2009.  
Tercer. Que tal com es va justificar ja en la resolució del conseller de 7 de gener de 2008, no prorrogar el Pla general transitori de Dénia, comportaria l'obligació a aquesta Conselleria de declarar la seua caducitat, la qual cosa significaria que entraria en vigor el Pla general de Dénia anterior, l'aprovat per Resolució del conseller d'Obres Públiques, Urbanisme i Transports, de 26 de setembre de 2000.   
No obstant això, aquest pla general va ser declarat nul mitjançant la sentència ferma núm. 1009, de 7 de juliol de 2003, del Tribunal Superior de Justícia de la Comunitat Valenciana. Davant de la impossibilitat d'aplicar l'anterior pla general, l'única opció seria acudir a les normes d'aplicació directa regulades en l'article 8 de la Llei 16/2005, urbanística valenciana, l'article 34 de la Llei 4/2004, d'ordenació del territori i protecció del paisatge, i article 12 de la Llei 10/2004, del sòl no urbanitzable, la qual cosa produiria alteracions importants en el desenvolupament urbanístic habitual que dificultarien el compliment de les necessitats urbanístiques del municipi.   
Quart. En relació amb el termini de prorroga sol·licitat, cal significar que aquest ve condicionat pel contingut de l'article 49 de la Llei 30/1992, el qual autoritza una ampliació dels terminis administratius sempre que no s'excedisca de la meitat d'aquests. En el cas que ens ocupa, i atenent a l'estat en què es troba la tramitació del pla general, en el qual ja s'ha iniciat el Pla de participació pública i ja s'ha emés el document de referència en el procediment d'avaluació ambiental estratègica, es considera que el termini necessari perquè l'Ajuntament puga complir l'obligació d'aprovar el nou pla general ha de ser de sis mesos.   
Cinqué. Per tot això, i vist que l'Ajuntament de Dénia té la redacció i tramitació del pla general en avançat estat de desenvolupament -ja ha obtingut de la Conselleria el document de referència dins del procediment d'avaluació ambiental estratègica- la no-concessió de la pròrroga podria ocasionar greus alteracions en el desenvolupament urbanístic habitual del municipi, i crear una situació d'inseguretat jurídica i confusionisme gens desitjables. I considerant, a més, que la pròrroga no ocasiona danys a tercers i que atorgant-la es garanteix la seguretat jurídica del desenvolupament urbanístic del municipi fins a l'aprovació del nou pla general, és per això pel que resulta justificat concedir la pròrroga sol·licitada per un termini de sis mesos, data en què l'Ajuntament ha de tenir superada la fase de concert previ i aprovat, en seu municipal, el nou Pla general de Dénia.  
Sisé. El conseller de Medi Ambient, Aigua, Urbanisme i Habitatge és l'òrgan competent per a l'adopció d'aquesta resolució de conformitat amb el que disposa l'article 6 del Decret 162/2007, de 21 de setembre, del Consell de la Generalitat, pel qual s'aprova el Reglament d'òrgans territorials i urbanístics de la Generalitat.  
Per exigència de l'article 49.3 de la Llei 30/1992, la decisió sobre l'ampliació o pròrroga haurà de produir-se abans del venciment del termini, sense que càpia recurs al respecte.  
Vistos els preceptes legals esmentats i la resta de general i pertinent aplicació, resolc:  
- Concedir una pròrroga de sis mesos de vigència al Pla general transitori del municipi de Dénia (Alacant), termini en què ha d'estar aprovat, en seu municipal, el nou pla general.   
- Notificar a l'Ajuntament la resolució del conseller per la qual es concedeix la pròrroga abans del venciment de la vigència del Pla general transitori (19 de gener de 2009), amb l'advertiment que no pot interposar-se recurs contra la resolució. Publicar-la en el DOCV abans de l'expiració d'aquest termini.  
València, 22 de desembre de 2008.- El conseller de Medi Ambient, Aigua, Urbanisme i Habitatge: José Ramón García Antón.